CELEX: 32013D0281
Language: da
Date: 2013-06-11 00:00:00
Title: 2013/281/EU: Kommissionens gennemførelsesafgørelse af 11. juni 2013 om ligeværdigheden af USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer, jf. Europa-Parlamentets og Rådets direktiv 2006/43/EF (meddelt under nummer C(2013) 3404)  EØS-relevant tekst

13.6.2013   
            
            
               DA
            
            
               Den Europæiske Unions Tidende
            
            
               L 161/8
            
         KOMMISSIONENS GENNEMFØRELSESAFGØRELSE
   af 11. juni 2013
   om ligeværdigheden af USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer, jf. Europa-Parlamentets og Rådets direktiv 2006/43/EF
   (meddelt under nummer C(2013) 3404)
   (EØS-relevant tekst)
   (2013/281/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2006/43/EF af 17. maj 2006 om lovpligtig revision af årsregnskaber og konsoliderede regnskaber, om ændring af Rådets direktiv 78/660/EØF og 83/349/EØF og om ophævelse af Rådets direktiv 84/253/EØF (1), særlig artikel 46, stk. 2, første afsnit, og
   ud fra følgende betragtninger:
   
               (1)
            
            
               I overensstemmelse med artikel 45, stk. 1, i direktiv 2006/43/EF skal medlemsstaternes kompetente myndigheder registrere samtlige revisorer og revisionsfirmaer, som afgiver revisionspåtegning vedrørende årsregnskabet eller det konsoliderede regnskab for visse virksomheder registreret uden for Unionen, hvis omsættelige værdipapirer er optaget til handel på et reguleret marked i Unionen. I henhold til artikel 45, stk. 3, i direktiv 2006/43/EF skal medlemsstaterne underlægge sådanne revisorer og revisionsfirmaer deres offentlige tilsyns-, kvalitetssikrings-, undersøgelses- og sanktionssystemer.
            
         
               (2)
            
            
               I Kommissionens afgørelse 2011/30/EU af 19. januar 2011 om ligeværdigheden af visse tredjelandes offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer og en overgangsperiode for visse tredjelandsrevisorers og -revisionsfirmaers revisionsvirksomhed i Den Europæiske Union (2) blev USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer og medlemsstaternes offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer betragtet som ligeværdige.
            
         
               (3)
            
            
               Afgørelse 2011/30/EU ophører med at finde anvendelse den 31. juli 2013. Det er derfor nødvendigt igen at vurdere spørgsmålet om systemernes ligeværdighed.
            
         
               (4)
            
            
               Forud for vedtagelsen af afgørelse 2011/30/EU foretog Kommissionen en vurdering af ligeværdigheden af USA's offentlige tilsyns-, kvalitetssikrings-, undersøgelses- og sanktionssystem for revisorer og revisionsfirmaer. Vurderingen blev foretaget med bistand fra Den Europæiske Gruppe af Revisionstilsynsorganer. USA's offentlige tilsyns-, kvalitetssikrings-, undersøgelses- og sanktionssystem for revisorer og revisionsfirmaer blev vurderet på grundlag af kriterierne i artikel 29, 30 og 32 i direktiv 2006/43/EF, der gælder for medlemsstaternes offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer. Samarbejdet mellem medlemsstaternes og USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer bør i sidste ende have til formål at bero gensidigt på hinandens tilsynssystemer på grundlag af deres ligeværdighed.
            
         
               (5)
            
            
               USA har et offentligt tilsyns-, kvalitetssikrings-, undersøgelses- og sanktionssystem for revisorer og revisionsfirmaer, der er omfattet af en række bestemmelser, der kan sidestilles med bestemmelserne i artikel 29, 30 og 32 i direktiv 2006/43/EF. De kompetente myndigheder i USA har dog til hensigt yderligere at evaluere medlemsstaternes revisortilsynssystemer, inden det træffer en beslutning om tillid til det tilsyn, som medlemsstaternes kompetente myndigheder udfører.
            
         
               (6)
            
            
               Der bør derfor foretages en gennemgang af de offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer i USA med henblik på at evaluere de fremskridt, der er opnået med hensyn til at etablere gensidig tillid. Denne afgørelse bør derfor kun gælde i en begrænset periode.
            
         
               (7)
            
            
               Når Kommissionen har truffet en afgørelse, hvorved de offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer i et tredjeland eller territorium anerkendes som ligeværdige efter artikel 46, stk. 1, i direktiv 2006/43/EF, kan medlemsstaterne på grundlag af gensidighed fritage fra eller ændre kravene i artikel 45, stk. 1 og 3, for så vidt angår revisorer og revisionsfirmaer i det pågældende tredjeland eller territorium. Betingelserne, der skal opfyldes for at fritage fra eller ændre kravene i artikel 45, stk. 1 og 3, fastsættes i en samarbejdsaftale, jf. artikel 46, stk. 3, i direktiv 2006/43/EF, mellem medlemsstaten og det pågældende tredjeland eller territorium og meddeles Kommissionen.
            
         
               (8)
            
            
               Når der er tale om en virksomhed registreret i USA, hvis omsættelige værdipapirer er optaget til handel på et reguleret marked i en medlemsstat, men ikke i USA, bør medlemsstaterne sikre, at alle de revisionsforpligtelser, der er knyttet til en sådan virksomheds regnskaber, er omfattet af de samarbejdsaftaler, der indgås med USA, for således at fastslå, hvilket offentligt tilsyns-, kvalitetssikrings-, undersøgelses- og sanktionssystem der skal finde anvendelse på virksomhedens revisorer. Når en revisor eller et revisionsfirma i en anden medlemsstat har påtaget sig sådanne revisionsforpligtelser, bør medlemsstaterne samarbejde for at sikre, at revisionsforpligtelserne er omfattet af et af deres offentlige tilsyns-, kvalitetssikrings-, undersøgelses- og sanktionssystemer.
            
         
               (9)
            
            
               Denne overgangsordning bør ikke forhindre medlemsstaterne i at indgå samarbejdsaftaler om individuelle kvalitetssikringskontroller mellem en medlemsstats og USA's kompetente myndigheder.
            
         
               (10)
            
            
               Denne afgørelse bør ikke foregribe enhver endelig afgørelse om kriteriernes tilstrækkelighed, som Kommissionen måtte træffe efter artikel 47, stk. 3, i direktiv 2006/43/EF.
            
         
               (11)
            
            
               Der bør føres tilsyn med overgangsordningerne, og de fremskridt, som USA's kompetente myndigheder gør, bør vurderes. Når overgangsperioden udløber, skal der træffes en afgørelse om, hvorvidt USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer skal anses for ligeværdige. Det bør undersøges, hvorvidt medlemsstaterne for så vidt angår deres offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer har haft problemer med at blive anerkendt som ligeværdige af USA's kompetente myndigheder.
            
         
               (12)
            
            
               Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 48, stk. 1, i direktiv 2006/43/EF —
            
         VEDTAGET DENNE AFGØRELSE:
   Artikel 1
   Med henblik på artikel 46, stk. 1, i direktiv 2006/43/EF skal USA's offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer betragtes som ligeværdige med medlemsstaternes offentlige tilsyns-, kvalitetssikrings-, undersøgelses- og sanktionssystemer for revisorer og revisionsfirmaer.
   Artikel 2
   Artikel 1 er ikke til hinder for, at der indgås samarbejdsaftaler om individuelle kvalitetssikringskontroller mellem en medlemsstats og USA's kompetente myndigheder, hvis en sådan aftale opfylder kriterierne i artikel 2 i Kommissionens gennemførelsesafgørelse 2013/280/EU (3) og ikke foregriber afgørelser, som træffes efter artikel 47, stk. 3, i direktiv 2006/43/EF.
   Artikel 3
   Denne afgørelse anvendes fra den 1. august 2013 til den 31. juli 2016.
   Artikel 4
   Denne afgørelse er rettet til medlemsstaterne.
   
      Udfærdiget i Bruxelles, den 11. juni 2013.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 157 af 9.6.2006, s. 87.
   
      (2)  EUT L 15 af 20.1.2011, s. 12.
   
      (3)  Se side 4 i denne EUT.